Búist er við aftakaveðri á nær öllu landinu á morgun.vísir / vilhelm Almannavarnir og Veðurstofan funduðu síðdegis í dag vegna veðurofsans sem spáð er á morgun . Viðbragðsaðilar hafa undirbúið sig fyrir lægðina á morgun í allan dag . „ Eftir fund með almannavörnum og veðurstofu höfðum við samband við okkar fólk fyrst og fremst á norðurlandi og höfuðborgarsvæðinu þar sem morgundagurinn verður hvað verstur , fórum yfir málin og skipulögðum hvernig við gætum betur sett bjargir , tæki og mannskap til að vera viðbúin þessu , “ segir Jónas Guðmundsson hjá Slysavarnafélaginu Landsbjörg í kvöldfréttum Stöðvar 2. „ Hins vegar , í gegn um SafeTravel verkefnið okkar höfum við verið að senda á ferðaþjónustuaðila og senda út upplýsingar og aðvaranir til þess að reyna að hægja á og stöðva flæði ferðamanna eins mikið og hægt er á þessum svæðum sem veðrið verður hvað verst , “ segir Jónas . Þá segir hann óvissustigið vera í höndum ríkislögreglustjóra og lögreglustjóra á hverjum landshluta en það þýði einfaldlega að meiri vöktun þurfi . „ Rauð viðvörun hjá veðurstofu þýðir bara að það verður meiri áhrif á samfélagið , meiri truflun heldur en appelsínugul eða gul . “ Vegagerðin gerir ráð fyrir að öllum leiðum út úr höfuðborgarsvæðinu verði lokað í um sólarhring frá hádegi á morgun .